הוועדה המיוחדת לפניות הציבור, כנסת 17, פרוטוקול מספר 33, 2007-02-13 10:45

סופה לנדבר: אני פותחת את ישיבת הוועדה לפניות הציבור.

סופה לנדבר: קיבלנו את הצעת החוק הזו, החוק של חבר הכנסת יורי שטרן זכרונו לברכה.

סופה לנדבר: אנחנו מבינים שממשלת ישראל תתחיל ליישם את החוק במחצית השנייה של השנה הזאת וכל שנה אנשים יקבלו כספים שמגיעים להם לפי החוק ב-1 באוגוסט כל שנה.

סופה לנדבר: השנה זה יהיה אחרי חצי שנה ואנחנו מאוד מודאגים, לא אנחנו, אלא אנשים שסוף סוף קיבלו את החקיקה הזאת.

סופה לנדבר: הם דואגים איך ובאיזה תנאים משרד האוצר יעבוד למען יישום החוק.

סופה לנדבר: לכן זימנו לכאן את אותם ארגונים מודאגים.

סופה לנדבר: אני בטוחה שאין להם סיבה לדאגה, אבל יחד עם זאת הם רוצים לשתף פעולה ואני מבינה שאתם צריכים לאסוף נתונים על עשרים אלף אנשים.

רפי פינטו: להערכתנו תגענה 20 אלף בקשות.

סופה לנדבר: נעשה סבב היכרות כדי שהנוכחים יכירו אחד את השני.

סופה לנדבר: אני מבקשת לתת את רשות הדיבור לארגוני העולים שיסבירו לנו מה פשר הדאגה שלהם ומדוע.

אהרון מולוטקוסקי: בשם חבריי מעמותת הזיכרון וניצולי שואה שיושבים פה, אנחנו רוצים להגיד היום תודה רבה על שהזמנתם אותנו לישיבה הזאת ואכן הגיע הזמן לקיים אותה על מנת לעשות סדר בחוק הזה.

אהרון מולוטקוסקי: ב-2 לחודש החוק עבר בקריאה שנייה ושלישית.

אהרון מולוטקוסקי: תחולת החוק היא מחודש יולי.

אהרון מולוטקוסקי: נכון שעד חודש יולי יש עוד זמן, אבל הזמן מאוד קצר.

אהרון מולוטקוסקי: אנחנו שמענו עכשיו שיש בערך עשרים אלף איש וכל אחד שהוא ניצול שואה צריך להגיש את הבקשה, למלא טופס ובסוף הוא יהיה זכאי לקבל את התנאים כפי שכתוב פה.

אהרון מולוטקוסקי: לכן ביקשנו לקיים את הישיבה הזאת מאחר שאנחנו מבקשים לעזור לניצולי השואה עד כמה שאפשר יותר מהר, במילוי הטפסים וקבלת האישורים.

אהרון מולוטקוסקי: גיטה קויפמן אמרה לי שהיא הייתה במשרד האוצר ושם שאמרו לה מה לעשות ואיך, אבל מסתבר שבכל-זאת העניין לא ברור.

אהרון מולוטקוסקי: ניצולי השואה לא יודעים איך הם צריכים למלא את טופס הבקשה.

סופה לנדבר: אנחנו נשמע עכשיו מה הדרך לכך.

אהרון מולוטקוסקי: ראינו את הטופס ויכול להיות שהוא בסדר.

אהרון מולוטקוסקי: אנחנו חושבים שבטופס הזה צריך להופיע שם משפחה, שם פרטי, שנת לידה, מספר תעודת זהות, כתובת, מספר טלפון ופרטי חשבון הבנק כדי שידעו לאן להעביר את הכסף.

אהרון מולוטקוסקי: אם האדם הוא ניצול שואה, הוא צריך לקבל אישור מוועדת התביעות על כך שהוא מקבל כסף מגרמניה.

אהרון מולוטקוסקי: אם הפונה הוא זכאי לפי החוק אבל מקבל גם קצבת זקנה מביטוח לאומי, הוא צריך להביא גם משם טופס על קבלת הקצבה.

אהרון מולוטקוסקי: בחוק נאמר שיש 10 אחוזים תוספת לשכר דירה, כך קוראים לזה, אבל מאיפה יודעים בביטוח לאומי או במשרד האוצר מי גר שם או אם מישהו לא גר.

אהרון מולוטקוסקי: לכן אנחנו חושבים שהוא צריך לתת צילום של תעודת הזכאות או צילום חוזה שכירות עם בעל הבית.

אהרון מולוטקוסקי: אנחנו לא יודעים מה אתם חושבים לגבי הטפסים האלה אבל אנחנו חושבים שזה יהיה יותר קל אם כל ארגון יקבל את הטפסים האלה.

אהרון מולוטקוסקי: אפילו בארגון שלנו, אנחנו יכולים להזמין את כל ניצולי השואה, אלה שנמצאים ברשימה הארגון שלנו ולתת להם עזרה במילוי הטפסים.

אהרון מולוטקוסקי: זה יהיה יותר מהר ויותר קל.

אהרון מולוטקוסקי: צריך לפעול כך עכשיו כי זה אורך זמן רב.

אהרון מולוטקוסקי: יש אנשים בין ניצולי השואה שכבר מקבלים את ההטבות, בגלל שהם ווטרנים או שהם נכים.

אהרון מולוטקוסקי: במקרה כזה אנחנו יודעים שאדם כזה לא זכאי.

אהרון מולוטקוסקי: הוא יכול לקבל רק פעם אחת, לפי החוק הזה או לפי חוק אחר.

סופה לנדבר: יש הרבה חוקים שמכוחם אנשים מקבלים תגמולים, כמו חוק נכי מלחמת הנאצים משנת 1954, חוק נכי רדיפות הנאצים, חוק תגמולים לאסירי ציון וחוק מעמד ותיקי מלחמת העולם השנייה.

סופה לנדבר: האנשים שמקבלים לפי ארבעת החוקים האלו הם לא זכאים לקבל לפי החוק הזה.

אהרון מולוטקוסקי: אני רואה לדוגמה בעיר שלנו, באשדוד שיש הרבה אנשים שהם לא בתוך הארגון שלנו, אלא הם יושבים בבית, ולכן הם לא יודעים או שהם לא רוצים לקבל.

אהרון מולוטקוסקי: את אנשים האלה שיושבים בבית ושהם לא חברים בארגון, צריך להזמין ולעזור להם כי הם לא יכולים לפנות בעצמם לאוצר ולבקש לקבל את הטפסים.

סופה לנדבר: אנחנו נשמע מה מתכוונים לעשות כדי לבצע את הוראות החוק.

גיטה קאופמן: אני פחות או יותר כבר מצויה בעניינים.

גיטה קאופמן: הייתה לי פגישה עם מר פינטו ופחות או יותר עדכנתי את אהרון בדברים השונים.

גיטה קאופמן: בשבוע הבא יש לנו ישיבת מועצה בה נחלק הוראות נוספות והוראות נוספות שמר פינטו יצביע עליהן.

גיטה קאופמן: גם מר פינטו יעיד על כך שאנחנו דיברנו על הנושא והוחלט שכל הטפסים יעברו דרך הארגונים.

גיטה קאופמן: אני מעבירה רשימה של כל הארגונים העירוניים, יושבי ראש ומספר האנשים החברים בארגון.

גיטה קאופמן: בהתאם לסיכום עם מר פינטו, אדון מולוטקוסקי או אדון צימרמן יקבל מספר טפסים להם הוא זקוק, ואם יצטרכו נוספים, יקבל נוספים.

גיטה קאופמן: מר פינטו הבטיח שיהיה גם פרסום בעיתונות וברדיו, גם ברוסית וגם בעברית.

גיטה קאופמן: אם כן, נדמה לי שאין פה בעיה למרות שעוד ייווצר מצב בו יתעוררו בעיות.

רפי פינטו: בעצם אמרו כאן את הכול.

רפי פינטו: אנחנו מכינים כרגע טפסים ואנחנו בשלב הסיום.

רפי פינטו: היום יש לנו כבר טיוטה סופית.

רפי פינטו: יהיה טופס שיכלול את כל הפרטים שהוזכרו כאן, אבל בהם יותר מזה.

רפי פינטו: זאת אומר, אנחנו צריכים גם הצהרה, שבנאדם יצהיר על כל הדברים האלה וצריכים גם את החתימה שלו.

רפי פינטו: הכול יהיה בטפסים.

רפי פינטו: הטפסים יהיו מוכנים - וזה החלק הקל בעניין - בעוד שבוע שבועיים.

רפי פינטו: לקראת סוף חודש מרץ אנחנו נעביר לכל מי שרוצה, אליכם, לפי רשימות שתעבירו לנו.

רפי פינטו: נייצר ונדפיס עשרות אלפי טפסים ומי מכם שיכול לעזור על מנת שנקבל אותם מהר, נשמח לקבל את העזרה.

רפי פינטו: אולי נצטרך לקיים אתכם פגישה כדי להנחות אתכם מה אנחנו רוצים שיהיה בטפסים.

רפי פינטו: , לקראת תחילת חודש אפריל נפרסם בעיתונות הרגילה, בשפה הרוסית, כמה שיותר מודעות כדי שאנשים – גם כאלה שלא משתייכים לארגון כלשהו - יוכלו לדעת שהדבר הזה יצא לדרך ויכולים לבוא לבקש טפסים אצלנו.

רפי פינטו: אנחנו לא נציין את השמות שלכם אלא הפרסומים שלנו יפנו אלינו.

רפי פינטו: אנחנו נערכים עם כוח אדם מיוחד ואכן הולכת להיות עבודה מאומצת.

רפי פינטו: לצורך כך אישרו לנו כבר כוח אדם.

רפי פינטו: אנחנו מתחילים לעבוד על החוק ולצורך כך נגייס כוח אדם ייחודי.

רפי פינטו: אישרו לנו מספר עובדים שיעבדו באופן ייעודי וייחודי בנושא הזה.

רפי פינטו: האנשים האלה יעבדו בדרך כלל בשעות אחר הצהריים כי אין לנו את המכשירים ואת המקום בשעות הבוקר.

רפי פינטו: העובדים שלנו ירתמו גם כן לביצוע הפעולה מכיוון שאנחנו רוצים לבצע הוראות החוק כמה שיותר מהר.

רפי פינטו: דרך הביצוע קצת שונה מכפי שאתה הצעת כאן.

רפי פינטו: אנחנו לא רוצים לטרטר את ניצולי השואה ולכן אנחנו משתדלים שרוב האינפורמציה תגיע אליהם באמצעות מחשבים.

רפי פינטו: דהיינו, כבר דיברנו עם ועדת התביעות ואנחנו מחפשים את הדרך איך להעביר את האינפורמציה מוועידת התביעות אלינו, כך שאנחנו נדע מי מקרב אלה שהגישו בקשה אמנם מקבל בוועדת התביעות לפי שתי הקרנות, קרן סעיף 2 או קרן הזיכרון.

רפי פינטו: היינו הרי במשא ומתן ונמשיך להתדיין.

רפי פינטו: אני בטוח שזה יהיה בסדר.

רפי פינטו: היינו בדיון גם עם משרד הביטחון שמטפל בקטע אחד של מעמד ותיקי מלחמת העולם השנייה.

רפי פינטו: הוא מטפל בזה באמצעות הביטוח הלאומי, כך הוא אמר לנו.

רפי פינטו: הוא הבטיח את כל העזרה.

רפי פינטו: אם הביטוח הלאומי אני עוד לא פגשתי, אבל פגישה תיערך תוך שבועיים.

רפי פינטו: מתוכננת פגישה עם אנשי המחשוב כדי למצוא את הדרך להעביר את האינפורמציה בדרך הנכונה מהביטוח הלאומי אלינו.

רפי פינטו: ניצולי השואה לא ידרשו להביא מסמכים, לא מוועדת התביעות וגם לא מביטוח לאומי.

רפי פינטו: אני יכול לומר שמעט מאוד יידרשו להביא ניצולי השואה.

רפי פינטו: הם יידרשו למלא את הטופס, לצלם את תעודת הזהות שלהם לנושא הפרטים, למלא את הטופס ולחתום עליו.

רפי פינטו: כל זה אמור למעט מקרה אחד והוא אם מישהו קיבל מקרן הזיכרון בחוץ לארץ כסף, לא אצלנו, ואחר כך עלה לארץ, הוא יצטרך להמציא לנו אישור, למרות שכאן יכול להיות שגם ועדת התביעות תעזור לנו.

רפי פינטו: למעט המקרה הזה לא יצטרכו להמציא טפסים.

גיטה קאופמן: סליחה, לא יצטרכו להוסיף אישורים, טפסים – כן, אבל אישורים - לא.

רפי פינטו: אישורים – כן.

רפי פינטו: את הטופס - כן, אישורים נוספים - לא.

רפי פינטו: אנחנו נבקש את מספר חשבון הבנק כמו שאמרת, אבל אנחנו נבקש גם להביא אלינו שיק מבוטל כדי שנהיה בטוחים באינפורמציה.

רפי פינטו: זאת אומרת, כל בנאדם ימציא שיק מבוטל כדי שנהיה בטוחים שלא יהיו טעויות בחשבונות הבנק.

רפי פינטו: אם אין שיק, אותו אדם יצטרך ללכת לבנק ולהביא אישור על חשבון.

רפי פינטו: אם כן, אנחנו מדברים או על שיק או על אישור הבנק על קיום חשבון.

סופה לנדבר: אפשר לעשות את זה דרך ביטוח לאומי, כי הרי את הכספים של הביטוח הלאומי הם מקבלים ישירות לחשבון הבנק.

רפי פינטו: אני לא יודע, אצלנו יש מערכת כספים והחשבים עובדים בדרך מסוימת.

רפי פינטו: אחרי שהטפסים מגיעים אלינו, אנחנו מצליבים את המחשבים של ועדת התביעות ושל הביטוח הלאומי ובנוסף לזה אנחנו מצליבים עם ארגונים אחרים.

רפי פינטו: גם אצלנו אנחנו בודקים שהפונה לא לפי חוק נכי מלחמה, שהוא לא מקבל לפי חוק נכי רדיפות הנאצים וכולי.

רפי פינטו: כמו שאמרתי, אנחנו מתחילים לבדוק את הנושא עם משרד הביטחון והבדיקה נעשית באמצעות הביטוח הלאומי או ישירות.

רפי פינטו: יש את הנושא של אסירי ציון בו מטפל משרד הקליטה וגם מולו אנחנו מתחילים עתה לעבוד, כדי לייצר את הידע האם הפונים מקבלים משם או לא.

רפי פינטו: בעצם כל האינפורמציה תהיה על המחשב.

רפי פינטו: דרך אגב, כל החומר וכל הטפסים על הנספחים שלהם, ייסרקו ויוקלדו, כך שאנחנו נעבוד אחר כך בצורה הרבה יותר מהירה ישירות מול המחשב.

רפי פינטו: כמו שאמרתי אנחנו מצפים שבתחילת חודש אפריל מאי, יגיעו אלינו הרבה מאוד בקשות, אמנם אני חושב שלא כל העשרים אלף בקשות יגיעו בתקופה הראשונה, אבל אנחנו רוצים שרוב הפניות שיגיעו עד אמצע חודש יוני, נוכל לשלם אותם כבר בתחילת אוגוסט.

רפי פינטו: אחר כך נדון בכל חודש בבקשות הנוספות שיגיעו או באלו שטרם הספקנו לדון בהן קודם לכן.

רפי פינטו: אנחנו בטוחים שעד סוף השנה אנחנו בטוחים נגמור את המשימה.

סופה לנדבר: זה מה שהדאיג את הארגונים.

סופה לנדבר: בחוק כתוב שמי שלא הספיק למלא את הטפסים או להגיש את התביעות, הוא לא מקבל.

רפי פינטו: מי שהגיש בזמן - בוודאי יקבל.

רפי פינטו: גם מי שהגיש קצת אחרי הזמן והשנה - יקבל את זה בשנה הנוכחית.

רפי פינטו: השנה הנוכחית היא פשוט תרוץ כי אנחנו רוצים שבסוף השנה נמצא במצב שכל מי שהגיש במועד סביר, יקבל השנה את הסכום החד פעמי.

רפי פינטו: הוא יכול גם להגיש בשנה הבאה.

רפי פינטו: לקראת סוף השנה אנחנו נתאם - למרות שאנחנו כבר מתואמים עם רשות השידור - כדי שיקבלו את הפטור מאגרת הטלוויזיה.

סופה לנדבר: הם כבר קיבלו.

רפי פינטו: חלקם.

רפי פינטו: חלק מהאנשים קיבלו וחלק יקבלו באמצעות חוק אחר, אם החוק השני יעבור יותר מהר, אבל עדיין לא עבר החוק השני.

רפי פינטו: גם אם לא יעבור החוק, יש לנו הסכם עם רשות השידור כאשר מדובר בהסכם קבוע לגבי כל הנרדפים שאנחנו מטפלים בהם.

רפי פינטו: אנחנו נחיל את ההסכם גם על הקבוצה הזאת גם את הקבוצה הזאת.

רפי פינטו: לגבי משרד השיכון, זה יבוא קצת יותר מאוחר.

רפי פינטו: אנחנו רוצים לתאם אתכם העברה של כל הקבצים אליכם, ויכול להיות שנעשה את זה באמצעות ביטוח לאומי כמו שאתם עושים עם משרד הביטחון.

רפי פינטו: ארצה כנראה את האישור של הביטוח הלאומי לצורך זה כדי שיאשרו לנו.

רפי פינטו: אנחנו נבדוק כל פעם שאנחנו מעבירים או כל חודש שנעביר את הסטאטוס של המקבל כי יכול להיות שהוא נפטר, יכול להיות שכבר הפסיק לקבל תמיכה כמו השלמת הכנסה וכולי.

רפי פינטו: משרד השיכון יקבל מאתנו ישירות את הרשימות.

רפי פינטו: אנחנו נעשה את הפעילות שלנו, אתה אחר כך שתקבל את האינפורמציה ומידי חודש תבדוק ותעביר להם את התוספת בסך 10 אחוזים.

רפי פינטו: אלה כל ההטבות שאנחנו אמורים לתת, חוץ מההטבה שלכם שהיא חודשית.

רפי פינטו: שתי ההטבות האחרות הן חד שנתיות, מידי שנה, הן יותר פשוטות ולכן התאומים לגביהם יהיו פחות מסובכים.

רונן כהן: לגבי הטופס של הזכאות, אתם קובעים זכאות של משפחה או של אחד מבני המשפחה?

רפי פינטו: הזכאות היא של האדם עצמו.

רונן כהן: אם כן, מה התוקף של זה כאשר הוא חס וחלילה הולך לעולמו?

רפי פינטו: הזכאות לא עוברת לשאיר.

סופה לנדבר: בחוק של צ'רנוביל יש דבר כזה.

סופה לנדבר: אתם בוודאי זוכרים שלפני פטירתו של יורי שטרן, קיימנו ישיבה שהייתה מאוד קשה, ואתם יחד עם שר האוצר הייתם נוכחים בה.

סופה לנדבר: באותה ישיבה הוחלט מה שהוחלט.

סופה לנדבר: אנחנו מדברים על מי שחי ומי שבעצם מקבל את החוק.

סופה לנדבר: ביטוח לאומי, אתם רוצים להוסיף משהו?

סופה לנדבר: אתם כבר ערוכים לביצוע של הדבר, אתם ערוכים לעזור להם?

דפנה כהן: אני מבינה שרפי אמר שפניתם ליחידת התמ"מ אצלנו, אנשי המחשוב?

רפי פינטו: ביחידת המחשוב שלכם תתקיים פגישה בעוד שבוע או עשרה ימים.

דפנה כהן: כדי שיחידת המחשוב תעביר לכם באופן שוטף את הסטאטוס של האנשים?

רפי פינטו: בדיוק.

גיטה קאופמן: שאלה למר פינטו.

גיטה קאופמן: כאשר אנחנו דיברנו, היינו בשלב יזום החוק, אז היה מדובר ס-60 מיליון שקל.

גיטה קאופמן: אחר כך הסכום הזה כמובן קטן.

גיטה קאופמן: להערכתנו יהיו פחות מ-20 אלף אנשים ואם אכן יהי פחות מ-20 אלף אנשים, האם ניתן מהתקציב שאתם תקבלו, במקום לשלם חצי מהסכום, שאנשים יקבלו את מלוא הסכום?

גיטה קאופמן: כביכול יהיה עודף תקציב.

רפי פינטו: אני איש ביצוע.

רפי פינטו: אם מדברים על שינוים בחוק, צריך להחזיר את הכול לחקיקה ולבצע את השינויים ואני לא נכנס לזה.

רפי פינטו: כאשר אתם מדברים על ביצוע, אתם מדברים אתי, אבל אני כלל לא נכנס למדיניות.

שי סומך: זה לא קשור כל כך לביצוע.

שי סומך: יש תקנות ששר המשפטים אמור להתקין לגבי שכר טרחה של עורכי דין, וצריך להגביל את שכר הטרחה כי אנחנו יודעים שלפעמים יש מצבים של ניצול לרעה בחוקים אחרים ולכן רצינו שכאן יוגבל הסכום.

שי סומך: אנחנו מטפלים בזה ואנחנו מקווים שעד ה-1 ביולי התקנות יותקנו.

סופה לנדבר: איזה עורכי דין?

שי סומך: שמייצגים את הניצולים, או הארגונים שמייצגים את האנשים.

סופה לנדבר: אבל כאן מדובר בארגונים.

סופה לנדבר: אם מדובר בארגונים וולונטאריים, על מה אנחנו מדברים?

שי סומך: אני מדבר על עורכי-דין.

שי סומך: יכול להיות שיהיה עורך דין שייצג ניצול שואה.

סופה לנדבר: למה הוא צריך לייצג אותו?

סופה לנדבר: יש כאן ארגוני עולים שפועלים באופן וולונטארי.

שי סומך: אני מדבר על מקרה שיש עורך דין שייצג.

שי סומך: זאת אומרת, יש עורכי דין שמתעסקים בטיפול בניצולי שואה והם מחפשים פרנסה.

שי סומך: אני יכול לתאר לעצמי מצב שבו עורך דין יבטיח להם שהם יקבלו הרים וגבעות.

סופה לנדבר: אנחנו מתנגדים לכך.

סופה לנדבר: אנחנו חושבים שבמקום שעורכי דין יקבלו, שארגוני העולים יקבלו כדי שייקחו את המתנדבים כדי שיעזרו למלא את הטפסים והם יעשו זאת במהירות.

שי סומך: אבל את לא יכולה למנוע, אי אפשר למנוע מאדם לקחת לו עורך דין.

קריאה: אם עורך דין ייפגש עם ניצול שואה, הוא יגבה שכר טרחה.

שי סומך: הניצול יצטרך לשלם.

שי סומך: כאן אנחנו חוסכים כסף לניצולי השואה.

שי סומך: אומרים שהוא לא יוכל לגבות מכם ומהקהל שאתם מייצגים יותר מאיקס סכום כסף.

שי סומך: היום לפי החוק, הרבה מאוד ניצולי שואה משלמים הון תועפות על כל מקרה ומקרה לעורכי הדין.

שי סומך: צריך שנבין שכאן החוק הזה בא להגן על הניצולים.

בוריס בנחיס: המקרים לא יהיו כל כך מסובכים ושמקרים שמצריכים פנייה לעורך דין.

בוריס בנחיס: שמענו שהטפסים יהיו פחות או יותר פשוטים.

קריאה: כן, אבל כבר היו מקרים שעורכי דין אמרו לניצולי שואה שזה מסובך, בוא אלינו, אנחנו נעזור לך.

סופה לנדבר: אם תעשו את העבודה בצורה טובה, תוכלו למנוע מעורכי הדין להרוויח מניצולי השואה.

בוריס בנחיס: יש בעיה עם אלה שלא נכנסים לארגונים.

דפנה כהן: אין צורך לסיוע משפטי לצורך התביעה הזאת.

דפנה כהן: ניתן להוסיף הערה בפרסום שאין צורך בסיוע משפטי לצורך התביעה הזאת.

סופה לנדבר: מי צריך, למה אסור?

סופה לנדבר: חיכינו לחוק הזה כל כך הרבה שנים.

שי סומך: אולי אפשר בעיתונות הרוסית להסביר לאנשים שהטפסים הם פשוטים ואפשר לפנות לארגונים ושם לקבל עזרה.

סופה לנדבר: אני מבקשת שתסבירו שבפרסומים לאנשים אכן תסבירו שאין צורך בעורך דין.

סופה לנדבר: אני חושבת שטוב יעשו הארגונים הוולונטאריים, אם תתנו את מספרי הטלפונים שלכם או דרך להתקשרות אתכם.

סופה לנדבר: כך נהגנו בחוק של הווטראנים כאשר אנחנו עזרנו לאנשים למלא את אותם הטפסים והם קיבלו את אותן ההטבות שהחוק נותן להם.

סופה לנדבר: אנחנו מדברים על אנשים שהם בסך הכול מסכנים, כאלה שהמדינה נותנת להם בסך הכול 500 שקלים בשנה.

סופה לנדבר: .

סופה לנדבר: את הדבר הזה אנחנו מבקשים מכם לפרסם, לפחות בכל התקשורת.

שי סומך: אני התכוונתי לומר שהארגונים יכולים ליצור קשר עם התקשורת הרוסית בישראל והכתבות שיהיו בעיתונות הרוסית ולומר שהטפסים הם פשוטים ולא צריך עורך דין.

סופה לנדבר: את זה רפי צריך לעשות כי הוא הרי אחראי על הפרסום.

שי סומך: רפי לא יכול לומר שלא צריך עורך דין.

שי סומך: אתם יכולים באמצעות התקשורת הרוסית ליזום קשר עם כתבים.

סופה לנדבר: מי אחראי על הפרסומת?

סופה לנדבר: אתה אחראי על הפרסומת.

רפי פינטו: אני מפרסם את האינפורמציה מטעם מדינת ישראל.

רפי פינטו: אסור לי לכתוב במודעה שלא יפנו לעורכי דין, כי אז לשכת עורכי הדין תתנפל על מדינת ישראל.

סופה לנדבר: אז אתה יכול להוסיף מה שאומר ביטוח לאומי, שהטפסים יכולים להיות ממולאים על ידי ארגונים וולונטאריים, מה זאת אומרת אסור?

שי סומך: זה דבר לא פורמאלי.

סופה לנדבר: עם כל הכבוד, אני לא מקבלת.

סופה לנדבר: לא מקבלת.

סופה לנדבר: מה זה אסור?

סופה לנדבר: זה חוק שבא לשרת את ניצולי השואה ואני כיושבת ראש ועדה מבקשת שבפרסום שתוציאו תפרסמו את השמות ואת מספרי הטלפונים של אותם ארגונים שיעזרו לפונים למלא את הטפסים.

סופה לנדבר: זה לא דבר אסור, בזה אף אחד לא יכול לשכנע אותי, כי כאן מדובר בארגונים וולונטאריים.

רפי פינטו: במגבלה של עורכי דין.

רפי פינטו: אני אציע את מה שאת אמרת ליועץ המשפטי של משרד האוצר.

רפי פינטו: אם הוא יאשר, אני אפרסם.

רפי פינטו: אם לא יאשר, לא אפרסם.

רפי פינטו: אני רוצה לעבוד בדרך הבטוחה והנכונה.

סופה לנדבר: בסדר.

חן יוריסטה: ראשית אנחנו רוצים להודות לוועדה על שהזמינה אותנו.

סופה לנדבר: תודה שבאתם.

חן יוריסטה: גריגורי שניידר, כשהוא שמע שמתקיימת הבוקר ישיבת הוועדה, ובמקרה היה בארץ למשך 48 שעות, רצה להצטרף.

סופה לנדבר: אנחנו מברכים אותו כאן בארץ.

חן יוריסטה: ראשית, אנחנו מסכימים עם הארגונים לגבי אי-שיתוף עורכי-דין, אם זה אפשרי, כי כמובן ההטבות פה לא גדולות במיוחד וחבל לשלם.

חן יוריסטה: אם נוכל לעזור לרפי וללשכה לעשות את זה בצורה הכי פשוטה, הכי יעילה, על מנת להקל על מילוי הטפסים, אנחנו נשתף פעולה.

סופה לנדבר: גם אני כיושבת ראש פדרציה אקח מספר מתנדבים ואדאג לכך שעשרות מתנדבים יעבדו בכל הארץ כדי לעזור לאותם אנשים בהתנדבות.

חן יוריסטה: אנחנו כבר התחלנו בהפעלה.

חן יוריסטה: נפגשנו עם רפי, עם הלשכה לשיקום נכים ואנחנו נמשיך עוד וניפגש עד שנמצא פתרון שלא ידרוש מהניצולים לקבל כל מיני אישורים ולפנות, אלא שבאמת פתרון קל ונוח.

חן יוריסטה: אין לי ספק שאנחנו יכולים להגיע לפתרון הזה על מנת שבאמת גם האדם עצמו שיקבל את הטפסים לא ירגיש צורך ללכת לעורך דין מכיוון שזה יהיה לו פשוט מאוד, הוא לא יצטרך להתרוצץ ולחפש אישור מפה ומשם, אלא כל מה שהוא יצטרך למלא, זה דבר מאוד פשוט, כמו שם, מספר פרטים אישיים שכל אחד יודע.

חן יוריסטה: אם זה יהיה כך, השאלה של עורך הדין לא תעלה מכיוון שלא יהיה צורך ללכת לעורך דין, אלא כל אחד ירגיש נוח למלא שאלון פשוט מאוד.

חן יוריסטה: אנחנו נעשה ככל שנוכל והכול ייעשה בשיתוף פעולה עם רפי כי זאת הפעילות שלו.

חן יוריסטה: אם אנחנו נוכל לעזור בכך, נשמח מאוד.

רפי פינטו: יהיה גם דף הסבר בעברית וברוסית.

סופה לנדבר: רפי אמר שתהיה פגישה נוספת בה גם אתם תהיו נוכחים.

סופה לנדבר: רק רפי או העובדים במשרדו יסבירו לכם איך ממלאים את הטפסים עוד פעם כדי שלא יהיו טעויות וכדי שכל הטפסים שמגיעים יהיו בסופו של דבר עם אישורים.

דפנה כהן: אני מהאגף לייעוץ לקשיש בביטוח הלאומי.

דפנה כהן: פעמים רבות עזרנו גם לניצולי שואה למלא כל מיני טפסים.

דפנה כהן: אנחנו בהחלט יכולים להוות גורם שיעזור כי אנחנו פרוסים בכל הארץ ויש לנו בכל סניף מתנדבים דוברי רוסית.

רפי פינטו: אנחנו נקבע פגישה ואנחנו ננסה לחשוב איפה זה יכול לעזור, תודה.

חיה פאר: אנחנו מייצגים כאן את האגף לקשרי חוץ מהביטוח הלאומי,.

חיה פאר: צפוי שיהיו פניות רבות לאגף שלנו, אפילו שאנחנו לא מתעסקים ישירות עם הנושא, אבל זה יהיה כי אנשים מגיעים אלינו.

חיה פאר: להשכלה הכללית שלנו, שנדע איך לענות לפונים, האם תוכלו להגדיר לנו על איזה אוכלוסייה בדיוק מדובר?

חיה פאר: אני מתארת לעצמי שזו אוכלוסייה של עולים ממרכז אירופה, אבל כאשר מדובר בברית המועצות, ואני צופה שיהיה גל של פניות, איזה אזורים של ברית המועצות נכללים לתוך האזורים של אנשים שסבלו מרדיפות?

שי סומך: זה מאוד פשוט.

שי סומך: הזכאות מותנית בשאלה אם האדם קיבל תשלום מוועידת התביעות או לא קיבל.

שי סומך: יש שני סוגי תשלומים.

שי סומך: אם האדם קיבל את אחד מהתשלומים האלה, תשלום מקרן סעיף 2 או תשלום מקרן הזיכרון, האדם זכאי.

שי סומך: תנאי הזכאות הם מאוד פשוטים.

שי סומך: יש תנאים נוספים של קבלת הבטחת הכנסה, שהוא לא מקבל תשלומים הנובעים מחוקים אחרים בישראל, שהוא תושב ישראל, אבל תנאי הזכאות הבסיסי הוא מאוד פשוט.

דבורה יפת: אני מבינה שרוב הנתונים בעצם קיימים בידינו, וכשאני אומרת בידינו, אני מתכוונת בידי כל אחד מהמוסדות פה, כך שצריך להיות שיתוף שלהם.

דבורה יפת: אתה אמרת שבעצם אתם מנסים לרכז את כל הנתונים.

דבורה יפת: בעיניי נשמע שקצת מיותר אפילו הטופס או הפרסום, כי השאלה היא אין אפשרות לעשות איזה שילוב נתונים של מקבל גמלת הבטחת הכנסה שזה התנאי הראשון, עם נתונים של ועידת התביעות, מי מקבל ומה?

רפי פינטו: לפי החוק, ואני מכיר את החוק היום, זה לא כך.

רפי פינטו: יכול להיות שמה שאת אומרת כעת, היה נכון לפני חקיקת החוק.

רפי פינטו: נכון להיום חייבים להגיש בקשה חתומה כאשר ליום ההגשה יש משמעות.

רפי פינטו: זאת אומרת, הזכאות מתחילה מיום הגשת הבקשה.

רפי פינטו: זה אומר שאם מישהו יגיש בשנה הבאה, את השנה הזאת הוא הפסיד.

סופה לנדבר: אמרת שהשנה זה אומר מאוגוסט עד סוף השנה.

רפי פינטו: ולכן חייבת להיות בקשה.

סופה לנדבר: יכול להיות שמה שהיא אומרת זה שבעצם יש נתונים במשרדים, כך שאולי אפשר לשלב אותם ולשלוח לאנשים את הטופס עם הסבר.

רפי פינטו: אני אתן לכם תשובה שבמידה מסוימת היא חוקית.

רפי פינטו: גם הביטוח הלאומי, גם ועידת התביעות, כל הגופים שאיתם אנחנו רוצים לעבוד, לא ירצו לחשוף לנו את כל הקבצים שלהם, אלא הם יבקשו שאתן להם את הקובץ שלי והם יסמנו לי מי זכאי.

רפי פינטו: הם לא ירצו לחשוף את כל הקבצים.

רפי פינטו: מה שאת מציעה כאן, פשוט לא יעבוד.

רפי פינטו: אני יודע מה קורה בנושא העברת קבצים במשרדי הממשלה.

דבורה יפת: אני צופה הצפה של בקשות.

דבורה יפת: טיפלנו באגף אצלנו בחוק גטאות שיצא בגרמניה והטפסים הגיעו אלינו.

דבורה יפת: כ-90 אחוזים מהאנשים שפנו, לא ענו לקריטריונים, אבל אנחנו היינו צריכים להתייחס אליהם.

סופה לנדבר: כן, אבל יצטרכו להתייחס לזה בהסבר ובפרסום.

חן יוריסטה: הרעיונות כפי שהציעה לנו החברה הם בהחלט רעיונות נהדרים שבאמת אולי אפשר לפתור אותם.

חן יוריסטה: אנחנו מוגבלים בעצמנו - גם ביטוח לאומי, גם אנחנו - על ידי חוקי חשאיות ושמירת סודיות שאנחנו מחויבים להם בעקבות חוקים של מדינת ישראל.

חן יוריסטה: כאשר יש לך בסיס מידע אלקטרוני ואתה מחזיק בו, אתה לא יכול להוציא את המידע הזה החוצה לגוף אחר בלי לקבל אישור מאותו אדם שהפקיד בידך את המידע.

חן יוריסטה: לכן אנחנו מוגבלים בצורת העשייה אבל ייתכן שתהיה לזה איזושהי דרך שכן ניתן יהיה להקל ואחת מהדרכים יכולה להיות הצעתו של רפי, שהוא יעביר אלינו את המידע ואנחנו נגיד מי כן ומי לא – כמובן אחרי שאישרו לנו לעשות את זה.

חן יוריסטה: כאמור, אי אפשר רק להוציא את המידע החוצה ובתחום הזה אנחנו באמת מוגבלים.

רפי פינטו: הוא חותם על כתב ויתור הסודיות, הוא חייב לחתום על זה, זה חלק מהטופס.

גיטה קאופמן: בעניין הייצוג המשפטי.

גיטה קאופמן: בדרך כלל אני ושי סומך נמצאים שני צידי המתרס ובדרך כלל יש לי ויכוחים איתו, אבל הפעם רציתי להגיד שהפסקה הזו לדעתי היא מאוד מבורכת.

גיטה קאופמן: בסך הכול אנחנו בטוחים שבחוק זה אף אחד לא יצטרך עורך דין, אבל אם וכאשר ימצא איש תמים, פתי שיחליט - כמו שבדרך כלל זה קורה - שארגונים וולונטאריים הם לא מספיק חשובים, הם לא יודעים הכול - הוא יפנה לעורך דין, אז לפחות מוגדר בחוק מ מה מותר לו ומה אסור לו.

גיטה קאופמן: זה יפחיד, ירתיע את האנשים ואת עורכי הדין ויגרום להם להתנהג כפי שצריך להתנהג.

גיטה קאופמן: אני לא רוצה להזכיר לכם את הניסיון בו נתקלנו קודם לכן, כאשר ניצלו אנשים תמימים ועולים חדשים שהגיעו לכאן עם מנטאליות אחרת.

גיטה קאופמן: לכן אני מציעה שהפעם לא נתנפל על שי סומך אלא נודה לו.

סופה לנדבר: מה זאת ההגדרה האומרת שהוא מוגבל?

סופה לנדבר: האדם מקבל בסך הכול 1,000 שקלים?

שי סומך: החשש הוא שבאמת ההטבות הן לא גדולות וכבר היו מצבים בהם עורכי דין גבו שכר טרחה גבוה.

שי סומך: בנושא הפנסיות למשל היה סיפור גדול עם שכר טרחה.

שי סומך: אני לא יודע אם הדברים האלה יקרו, אבל ליתר ביטחון.

שי סומך: אם יהיה אותו אדם פתי שיתקשר עם עורך דין, צריך להגביל את שכר הטרחה ביחס להטבות שהאדם יקבל.

שי סומך: זאת אומרת, שכר הטרחה צריך להיות מינימאלי.

סופה לנדבר: אף עורך דין לא יעבוד עבור 100 שקלים.

אהרון מולוטקוסקי: האם אפשר לקבל כתובת לפנייה בביטוח לאומי?

אהרון מולוטקוסקי: כדאי לתת אותה לארגונים או ליושבי-הראש.

סופה לנדבר: בשביל מה אתה צריך הביטוח הלאומי?

סופה לנדבר: לא צריך.

סופה לנדבר: אני לא רוצה לסבך את הדברים.

סופה לנדבר: אנחנו עובדים מול רפי ואני מתכוונת שהארגונים יעבדו אתו.

סופה לנדבר: רפי שכח להגיד, ואולי לא שכח, אבל אני רוצה להדגיש את זה, לפחות ככה הבנתי מהחומר שיניב הכין לנו, שמדובר באנשים שהם בגיל מבוגר ואנחנו לא רוצים להטריד אותם.

סופה לנדבר: ראיתי שיהיו ניידות ואתם תגיעו לערים השונות ותפרסמו את זה.

רפי פינטו: אמרתי שאנחנו מפרסמים בעיתונות.

סופה לנדבר: כן, אבל מה קורה עם ערים רחוקות ממרכז המדינה?

סופה לנדבר: איך האנשים שם ימלאו את הטפסים?

רפי פינטו: אנחנו לא נכנסים לנושא עזרה ספציפית בערים ספציפיות.

סופה לנדבר: מי אמר לך על ניידות?

יניב רונן: אני דיברתי עם עליזה והיא אמרה שיש לכם מרכזי מידע ניידים.

יניב רונן: היא אמרה שבמסגרת ההפעלה של החוק יהיה אפשר להגיש את הטפסים גם דרך מרכזי המידע האלה.

רפי פינטו: בוודאי, אנחנו ערוכים לכך בעבודה השוטפת שלנו.

רפי פינטו: בעבודה השוטפת שלנו יש לנו קודם כל שלושה סניפים - ירושלים, תל-אביב וחיפה - של הלשכה לשיקום נכים.

רפי פינטו: בנוסף לכך יש לנו עוד כעשרה מקומות בפריפריות שאליהם אנחנו מגיעים אחת לחודש, ושם אנחנו נותנים את הטיפול בעבודה השוטפת שלנו לכל מי שרוצה בפריפריה ובמקומות האלה לקבל את השירות.

רפי פינטו: שם כמובן אנחנו נפרסם את הנושא הזה.

רפי פינטו: מעבר לזה, אנשים יצטרכו למלא את הטופס ולשלוח אותו בדואר או לבוא באמצעות הארגונים.

אהרון מולוטקוסקי: צריך לבקש – ואני לא יודע את מי, אולי את ראש-הממשלה – שיתנו לנו תעודה המעידה על כך שאנחנו ניצולי שואה.

סופה לנדבר: זה לא לדיון עכשיו.